Toshkent shahri aholisini qoʻshimcha issiqlik va elektr energiyasi bilan taʼminlash maqsadida tajriba-sinov loyihalarini amalga oshirish boʻyicha tezkor chora-tadbirlar toʻgʻrisida
(resolution, 2025-09-22)

Oʻzbekiston Respublikasi Prezidenti Sh.M. Mirziyoyevning joriy yil 13-dekabr kuni Toshkent shahrining Uchtepa tumaniga tashrifi davomida berilgan topshiriqlarni zudlik bilan bajarish maqsadida Vazirlar Mahkamasi qaror qiladi: 1. Toshkent shahrida elektr va issiqlik energetikasi sohasini isloh qilish, issiqlik energiyasini ishlab chiqarish boshqaruv tizimiga ilgʻor xorijiy tajribani qoʻllash, soha obyektlarini rekonstruksiya qilish orqali issiqlik va elektr energiyasi taʼminotini yanada yaxshilash maqsadida Vazirlar Mahkamasining 2023-yil 13-yanvardagi “Toshkent shahri markazlashgan issiqlik taʼminoti korxonalarini faoliyatini takomillashtirish toʻgʻrisida”gi 13-son qarori qabul qilinganligi maʼlumot uchun qabul qilinsin. 2. Energetika vazirligi va Toshkent shahar hokimligining 11 ta tumandagi issiqlik tarmoqlarining soʻnggi qismlarida joylashgan ilovaga muvofiq koʻp kvartirali uy-joylarni tajriba tariqasida kogeneratsiya hamda gaz dvigateli bilan elektr energiya ishlab chiqaruvchi uskunalarni (keyingi oʻrinlarda — uskunalar) oʻrnatish orqali isitish va elektr energiyasi bilan taʼminlash toʻgʻrisidagi takliflariga rozilik berilsin. 3. Energetika vazirligi Tashqi ishlar vazirligi bilan birgalikda Oʻzbekiston Respublikasining xorijdagi diplomatik vakolatxonalari orqali bir hafta muddatda uskunalarni ishlab chiqaruvchi korxonalar bilan aloqa oʻrnatib, tayyor uskunalarni Oʻzbekistonga qisqa muddatlarda yetkazib berish hamda oʻrnatish, shu jumladan, texnik taʼminlash boʻyicha tijorat takliflarini tayyorlasin va Vazirlar Mahkamasiga kiritsin. 4. Uskunalarni xarid qilish va ishga tushirish hamda zaruratga koʻra koʻp kvartirali uylarning ichki va uskunalargacha boʻlgan issiqlik tarmoqlari va elektr tizimini yangilash (qurish yoki rekonstruksiya qilish) ishlarini amalga oshirishda: Issiqlik elektr stansiyalari” AJ — Chilonzor, Sergeli va Olmazor tumanlaridagi obyektlarda buyurtmachi etib belgilansin; qolgan tumanlardagi obyektlarda qurilish ishlari xususiy investor tomonidan amalga oshiriladi; buyurtmachi tomonidan narx, sifat, yetkazib berish muddatlari hamda texnik taʼminlash xizmatlariga alohida eʼtibor qaratilsin. 5. Buyurtmachiga, istisno tariqasida, tender (tanlov) savdolarini hamda Iqtisodiyot va moliya vazirligi huzuridagi “Loyihalar va import kontraktlarini kompleks ekspertiza qilish markazi” DUKda ekspertizadan oʻtkazmasdan va davlat xaridlarini amalga oshirish toʻgʻrisida maxsus axborot portaliga eʼlon joylashtirmasdan eng yaxshi taklifni tanlab olish asosida: uskunalarni xarid qilishga; uskunalarni oʻrnatish va ishga tushirish hamda zaruratga koʻra koʻp kvartirali uylarning ichki va uskunalargacha boʻlgan issiqlik tarmoqlari va elektr tizimini yangilash (qurish yoki rekonstruksiya qilish) ishlarini amalga oshirish uchun pudratchilarni aniqlashga ruxsat berilsin. 6. Belgilansinki: uskunalarni xarid qilish ishlari Toshkent shahar mahalliy budjetining qoʻshimcha manbalari hamda “Issiqlik elektr stansiyalari” AJ mablagʻlari hisobidan moliyalashtiriladi; uskunalardan foydalanish natijasida olingan issiqlik va elektr energiyasi ushbu issiqlik va elektr energiyasi yetkazib berilayotgan koʻp kvartirali uylardagi isteʼmolchilarga amaldagi tariflar asosida yetkazib beriladi. 7. Ushbu qarorda belgilangan har bir tadbirning oʻz vaqtida va sifatli amalga oshirilishi hamda mablagʻlarning maqsadli ishlatilishiga masʼul va javobgar etib Energetika vaziri J. Mirzamaxmudov va Toshkent shahar hokimi vazifasini bajaruvchi B. Raxmonov belgilansin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov zimmasiga yuklansin. T/rTumanlar nomiMahallalar nomiKoʻp kvartirali uylar soniMaktablar soniMaktabgacha taʼlim muassasalari soni1.MirobodQorasuv101142.ChilonzorOqtepa50223.Mirzo UlugʻbekFeruza66354.ShayxontohurShayxontohur37235.YunusobodShoshtepa,Uvaysiy97326.YunusobodBegʻubor,Mehnatobod7.SergeliOʻzgarishHabibiy5118.OlmazorYuqori Beshqoʻrgʻon1819.YashnobodTuzel,Amir Temur,Mohinur,Al-Buxoriy772310.UchtepaBirlik391211.YangihayotXushnud,Charogʻon,Doʻstlik,Zarbdor,Yorqin hayot,Yoʻldosh7322